Aki-Matilda Høegh-Dam (SIU), 2023-01-19:
Tak for ordet.
I disse dage hører jeg flere og flere folketingsmedlemmer, kollegaer og samarbejdspartnere sige, at de ønsker at arbejde for et mere styrket rigsfællesskab.
Det glæder mig selvfølgelig at opleve, hvordan tingene allerede har ændret sig fra første gang, da jeg blev valgt ind i Folketinget, frem til i dag, men hvad er rigsfællesskabet?
I 2021 lavede Epinion en undersøgelse sammen med Altinget og DR om danskernes holdning til rigsfællesskabet.
Her blev konklusionen, at to ud af tre danskere var tilhængere af et rigsfællesskab.
Hvilket rigsfællesskab? tænkte jeg.
Så jeg begyndte at tænke over, hvad det er for nogle associationer, der mon vækkes for danskerne med ordet rigsfællesskab.
Kunne det være ord som historie, kultur, geografi, muligheder, smuk natur eller storhed?
I så fald lyder rigsfællesskabet også som en rigtig god idé, men hvilket ord vil egentlig også dukke op, hvis man tilsvarende havde spurgt kalaallit/inuit om, hvilke associationer vi får, når vi hører ordet rigsfællesskab?
Kunne det være helt andre ord som kolonisering, danisering, folkemord, tvangsfjernelser, tvangsnedlukning, manglende retssikkerhed eller racisme?
Det er der selvfølgelig ikke lavet nogen undersøgelser af mere konkret, men jeg tør alligevel godt gøre opmærksom på det, og jeg tør alligevel godt at tænke, at det altså gør en forskel, om man kommer fra Danmark, Færøerne eller Kalaallit Nunaat/Inuit Nunaat, når der er tale om det danske kongerige.
Når jeg siger dette, er det selvfølgelig ikke for at sprede en negativ stemning.
Mit mål er at gøre opfattelserne mellem de to meget forskellige folk langt mere realistiske.
I den omtalte undersøgelse kom det jo også frem, at de fleste danskere er villige til at give grønlændere og færinger lidt mere politisk råderum, men alene det faktum, at en af befolkningsgrupperne har mulighed for at give mere frihed til en anden befolkningsgruppe, beviser jo, at der endnu reelt ikke er et fællesskab.
Idéen om rigsfællesskabet er som sagt en rigtig god tanke, men endnu ikke en reel realitet.
Jeg ønsker jo selvfølgelig at tro bedste om folk og vælger derfor at tro på det sidstnævnte.
Og det stiller mig så i en position, hvor jeg også oftest bliver nødt til at gøre opmærksom på nuancerne og realiteterne.
Et rigsfællesskab er nemlig kun muligt, såfremt der er tale om et føderalt samarbejde, ikke om en enhedsstat.
Men det er jo kun muligt, såfremt der er tale om tre selvstændige og statsdannede lande, der ligeværdigt er indgået i et samarbejde med hver deres højhedsret over eget land.
Derfor mener jeg, at et ønske om statsdannelse ikke skal ses som en afstandstagen, men rettere som et ønske om at være en ligeværdig del af verden og opfyldelsen af et reelt ligeværdigt samarbejde mellem vore lande.
Nu, hvor vi taler om demokrati, er et af demokratiets vigtigste grundsten jo også sikring af borgernes rettigheder.
Retssikkerheden er lige netop en af de negligerede danske ansvarsområder, jeg også ønsker at kigge nærmere på i den kommende valgperiode.
Til disse knap 40 ansvarsområder er vi jo to folketingsmedlemmer fra Grønland og et Grønlandsudvalg.
Som formand for Grønlandsudvalget har det også været vigtigt for mig at tale med vores nye udvalgsmedlemmer om forventningerne og ønskerne til og forhåbningerne for udvalgsarbejdet.
Jeg oplever en positiv velvilje fra samtlige medlemmer, og den positive velvilje er i den grad gengældt.
Jeg ser frem til et godt samarbejde på kryds og tværs af den nye regering.